**Društvo Junaki 3. nadstropja**, ki so ga ustanovili starši otrok z rakom, za mednarodni dan boja proti otroškemu raku, ki ga obeležujemo vsako leto 15. 2., organizira vseslovensko akcijo ozaveščanja. K sodelovanju pri ozaveščanju so vabljene vse šole, vrtci, občine in prav vsak posameznik. Prav vsi pa si lahko pripnemo zlato pentljo in s tem pripomoremo k ozaveščenosti. Pomagajmo Junakom, da bodo njihovi dnevi vsaj nekoliko lažji in lepši!

**15.2. - MEDNARODNI DAN BOJA PROTI OTROŠKEMU RAKU**

Mednarodni dan boja proti otroškemu raku je svetovna kampanja, ki ozavešča o raku v otroštvu in mladosti. Leta 2002 ga je ustanovila mednarodna organizacija International Childhood Cancer Day, ki se zavzema za napredno zdravljenje in oskrbo ter spodbuja k večjemu razumevanju težav, s katerimi se srečujejo družine otrok in mladostnikov v času zdravljenja ter po zdravljenju.

Za rakom v Sloveniji letno zboli približno 80 otrok in mladostnikov. Ozdravljivost je 80-odstotna, mnogi pa bitko s to kruto boleznijo žal izgubijo. Rak ne izbira, zboli lahko kdorkoli. Otrok iz vašega kraja, otrok iz vaše ulice, ali pa otrok vašega znanca, prijatelja.

**Simbol boja proti otroškemu raku je zlata pentlja.**

Zlato je plemenita kovina. Prav tako so plemeniti naši otroci. Predstavlja plamen upanja in čistost otroških src. Simbolizira boj z rakom. Zlato mora skozi ogenj, da postane močnejše in trpežnejše. Takšna je tudi pot Junakov – otrok z rakom. Po vseh težavah in bolečinah, ki jih izkusijo, so močnejši in pogumnejši. Zato jih imenujemo Junaki z veliko začetnico.

**15. februarja si PRIPNITE ZLATO PENTLJO in tako izkažite podporo:**

* otrokom in mladostnikom, ki se pogumno spopadajo z rakom,
* vsem, ki so premagali otroškega raka,
* družinam, ki pogumno živijo naprej, čeprav so zaradi raka izgubile otroka,
* zdravnikom, zdravstvenemu osebju in prostovoljcem, ki svoj poklic in čas namenjajo otroškemu raku.

**Neizogibnih 10 pri otroškem raku**

V ospredju letošnjega ozaveščanja društva Junaki 3. nadstropja bo »Neizogibnih 10 pri otroškem raku« – deset najpogostejših sprememb, izkušenj in postopkov, ki postanejo del vsakdana otrok in družin med zdravljenjem.

V sodelovanju s strokovnjaki so pripravili nov letak:

NEIZOGIBNIH 10 PRI OTROŠKEM RAKU

Za več informacij o 15. 2. in o otroškem raku stopite v kontakt z društvom po e-pošti [drustvo@junaki3nadstropja.si](mailto:drustvo@junaki3nadstropja.si)

Gradivo o otroškem raku obsega:

* Plakat 15.2. - mednarodni dan boja proti otroškemu raku
* Letak 10 dejstev o otroškem raku
* Letak 10 zmot in resnic o otroškem raku
* Letak 10 nasvetov, kako pristopiti do družin otrok z rakom in kako ne
* Letak 10 najpogostejših vrst otroškega raka v Sloveniji
* Letak 10 dolgoročnih posledic otroškega raka
* Letak Navodila za izdelavo zlate pentlje
* Več videov na temo otroškega raka

Vabljeni tudi k obisku spletne strani društva [www.junaki3nadstropja.si](http://www.junaki3nadstropja.si) in FB strani @junaki3.nadstropja

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**KRATKA IZJAVA**

**Društvo Junaki 3. nadstropja**, ki so ga ustanovili starši otrok z rakom, za mednarodni dan boja proti otroškemu raku, ki ga obeležujemo vsako leto 15. 2., organizira vseslovensko akcijo ozaveščanja. K sodelovanju pri ozaveščanju so vabljene vse šole, vrtci, občine in prav vsak posameznik. Prav vsi pa si lahko pripnemo zlato pentljo in s tem pripomoremo k ozaveščenosti. Pomagajmo Junakom, da bodo njihovi dnevi vsaj nekoliko lažji in lepši!

V društvu smo za osrednjo temo letošnjega ozaveščanja izbrali neizogibnih 10 delčkov vsakdana pri otroškem raku in se posvetili desetim najpogostejšim spremembam, izkušnjam in postopkom, ki postanejo del vsakdana otrok in družin med zdravljenjem. Ob tem smo pripravili nov letak z naslovom NEIZOGIBNIH 10 PRI OTROŠKEM RAKU, ki nadgrajuje že preteklo serijo letakov “10 dejstev o otroškem raku”, “10 zmot in resnic o otroškem raku”, “10 nasvetov, kako pristopiti do družin otrok z rakom in kako ne”, “10 vrst otroškega raka” in “10 dolgoročni posledic otroškega raka”.